อธิบดีกรมการพัฒนาชุมชน เผย การจัดงาน OTOP CITY 2022 ผ่านไป 7 วัน เงินสะพัด กว่า 455 ล้านบาท
นายอรรษิษฐ์ สัมพันธรัตน์ อธิบดีกรมการพัฒนาชุมชน เปิดเผยว่า การจัดงาน OTOP CITY 2022 ปัจจุบัน มียอดจำหน่ายสินค้าแล้วกว่า 455 ล้านบาท โดยการจัดงานเหลืออีก 2 วันสุดท้าย (24-25 ธันวาคม 2565) จึงขอเชิญชวนประชาชน มาช่วยกันสนับสนุนสินค้า OTOP จากภูมิปัญญาของชาวไทย โดยผู้ที่ซื้อสินค้าครบ 1,000 บาท จะได้รับคูปองลุ้นโชค 1 ใบ นำไปจับรางวัลทุกวัน ๆ ละ 40 รางวัล และคูปองในแต่ละวัน จะถูกรวบรวมเพื่อลุ้นรางวัลพิเศษในวันสุดท้ายของการจัดงาน เป็นทองคำหนัก 1 บาท 5 รางวัล และทองคำหนัก 50 สตางค์อีก 15 รางวัล รวมแจกทองทั้งหมด 20 รางวัล มูลค่ารวมกว่า 400,000 บาท ส่วนคนที่มองหาของขวัญปีใหม่ปีนี้ ก็มีซุ้มจัดกระเช้าของขวัญให้เลือกซื้อหา และสามารถมาเลือกชิมอาหารที่เป็นเอกลักษณ์ที่มาจำหน่ายในอิมแพ็ค เมืองทองธานี นอกจากจะเป็นการช่วยกระตุ้นเศรษฐกิจแล้วยังจะเป็นการสร้างโอกาสให้กับผู้ประกอบการ OTOP ด้วย